Την Παρασκευή αναμένεται να κλείσει και τυπικά η συμφωνία με τους θεσμούς για τις λιγνιτικές μονάδες της ΔΕΗ, με τη διασφάλιση των θέσεων εργασίας, ανέφερε ο υπουργός Ενέργειας Γιώργος Σταθάκης, μετά το πέρας της συνάντησης που είχε με τους επικεφαλής των θεσμών, παρόντος του υπουργού Οικονομικών Ευκλείδη Τσακαλώτου.

Σύμφωνα με τον υπουργό, «σημειώθηκε μεγάλη πρόοδος και έως την 1η Δεκεμβρίου θα έχουν οριστικοποιηθεί ο τρόπος και τα χρονοδιαγράμματα του διαγωνισμού για την πώληση των μονάδων», της πρώτης μονάδας της Μελίτης και της άδειας κατασκευής της δεύτερης, καθώς και των δύο της Μεγαλόπολης.

Ο κ. Σταθάκης εκτίμησε ότι μετά το κλείσιμο της συμφωνίας ανοίγει ο δρόμος για τη διενέργεια του market test από τη Γενική Διεύθυνση Ανταγωνισμού της ΕΕ, ενώ επανέλαβε πως παραμένει ο Ιούνιος του 2018 ως ορόσημο για την οριστική πώληση των λιγνιτικών μονάδων της ΔΕΗ.

Ο υπουργός εκτίμησε ότι θα κλείσουν και τα αντισταθμιστικά μέτρα έως την ερχόμενη Παρασκευή, αναφέροντας ότι η ελληνική πλευρά έχει ζητήσει την αύξηση των ωρών λειτουργίας των μονάδων του Αμυνταίου από τις 17.500 στις 32.000 ώρες, αλλά και τη χορήγηση της δυνατότητας στη ΔΕΗ να πραγματοποιήσει επένδυση στον συγκεκριμένο σταθμό. Πρόσθεσε δε, ότι στις προς πώληση μονάδες θα υπάρχει όρος στον διαγωνισμό για τη διασφάλιση των θέσεων εργασίας στις προς πώληση μονάδες.

Σχετικά με τη ΔΕΠΑ είπε ότι το υπουργείο κατέθεσε και πρόταση για τον περιορισμό του ρόλου της στην αγορά φυσικού αερίου. Σύμφωνα με την πρόταση, η ΔΕΠΑ θα αποχωρήσει από την ΕΠΑ Θεσσαλονίκης και Θεσσαλίας και θα αποκτήσει εξ ολοκλήρου την ΕΠΑ Αττικής.

Πηγή: ΑΜΠΕ